ཡང་བོད་མིས་འཁྲུག་པ་རྒྱག་པ་དང༌།མི་གསོད་པ་སོགས་ཀྱི་ཚུལ་མིན་བྱ་སྤྱོད་སྐོར་དེང་དྲིལ་བསྒྲགས་བྱེད་མཁན་མང་དུ་འགྲོ་གི་འདུགདེ་དག་ཧ་ཅང་ཐབས་སྐྱོ་ཞིང་བོད་མིའི་ཞབས་འདྲེན་ཡིན།དངོས་གནས་བྱས་ན་བོད་མིའི་གཞི་རྩའི་ཤེས་བྱ་ཡོན་ཏན་ལེགས་སུ་ཕྱིན་ཡོད་པ་དང༌།དཔལ་འབྱོར་ལོངས་སྤྱོད་ཀྱང་བཟང་དུ་ཕྱིན་ཡོད་པར་བརྟེན་དོན་དམ་འདོད་རྔམས་ཆུང་དུ་འགྲོ་དགོས་པ་རེད།འོན་ཀྱང་བཟང་དུ་འགྲོ་རྒྱུའི་ཚབ་ཏུ་སྡུག་ཏུ་ཕྱིན་ན་འབྱུང་འགྱུར་གྱི་གནས་སྟངས་ཅི་འདྲ་ཞིག་ཆགས་རྒྱུ་ཡིན་ནམ།ངོས་རང་མི་སྒེར་པ་ཞིག་རེད།ཧ་ལས་དགོས་དོན་གང་ཡང་མེད།འོན་ཀྱང་ངོས་ནས་བོད་སྤྱི་པའི་འགན་ཞིག་འཁྱེར་ཏེ་གནས་ཡོད།ལོ་ན་རྒས་འགྲོ་བའི་སྐབས་སུ་ད་དུང་བོད་མིའི་བཟང་སྤྱོད་དང་མཚན་མཐོང་ལ་རྒྱ་ཞན་དུ་ཕྱིན་ན་ངོས་རང་བསྡད་ཀྱང་མ་བསྡད་ཀྱང་ཁྱད་པར་མི་འདུག་སྙམ་པ་སྐབས་རེ་དྲན་གྱི་འདུགད་ལྟ་བར་དུ་ཕྱོགས་ཚང་མར་རེ་བ་བརྒྱབ་སྟེ་ཧུར་ཐག་བྱས་ཡོད།བོད་ཕྱི་ནང་ཚང་མས་ཤུགས་བརྒྱབ་སྟེ་གདུང་ཤུགས་གཅིག་བསྒྲིལ་བྱས་ནས་བསྟན་སྲིད་སྤྱི་ལ་ཕན་པ་ཡོང་གི་རེད་བསམ་པའི་རེ་བ་བརྒྱབ།ཡིད་ཆེས་བྱས།སྨོན་ལམ་ཚུན་བརྒྱབ་ནས་འབད་བརྩོན་བྱེད་ཀྱི་ཡོད།འོན་ཀྱང་བོད་མིའི་གཤིས་ཀ་དང༌།སྤྱོད་པ།མཚན་མཐོང་བཅས་ཞན་དུ་འགྲོ་བའི་གནས་ཚུལ་ཡོང་སྐབས་ངོས་ལ་སྐྱེ་བ་ཕྱི་མ་གང་དུ་འགྲོ་བ་གདེང་མེད་ཀྱང་ཕན་ཐོགས་མེད་ན་བསྡད་ཀྱང་དོན་ཆེ་བ་མེད་སྙམ།ངོས་ནས་བྱས་ཡུས་བཤད་པ་གང་ཡང་མིན།སྐབས་རེ་འདི་འདྲ་དྲན་གྱི་འདུགརང་རེ་བོད་འབངས་ཚང་མས་གཟབ་གཟབ་མ་བྱས་ན་བར་སྐབས་བོད་མིའི་ནང་ཚུལ་མིན་ངན་སྤྱོད་ཀྱི་བྱ་སྤྱོད་སྤེལ་མཁན་གྱི་གནས་ཚུལ་མང་དུ་འགྲོ་བའི་མཚན་ཤས་ཀྱི་གནས་ཚུལ་གང་ཙམ་ཐོན་བཞིན་ཡོད།